Ingvild Kjerkol

Ingvild Kjerkol (født 1975) er en norsk PR-rådgiver og tidligere politiker (Ap). Hun var stortingsrepresentant for Nord-Trøndelag i tre perioder 2013–25. Hun var helse- og omsorgsminister i Jonas Gahr Støres regjering fra 2021 til 2024 og var deretter leder for Stortingets energi- og miljøkomité. I 2025 begynte hun i PR-byrået First House.https://www.vg.no/nyheter/i/KMO2Ko/dn-ingvil-kjerkhol-blir-partner-i-first-house

 Liv og virke
 Familie, utdannelse og yrke 
Ingvild Kjerkol vokste opp i Stjørdal. Foreldrene var Bodil Johanne, født Holen, som var sykepleier, og Ole Meier Kjerkol, som var skolepsykolog, etatsjef, kommunepolitiker og senere førstelektor og rektor ved Høgskolen i Nord-Trøndelag.

Hun studerte først psykologi, så informatikk ved Norges teknisk-naturvitenskapelige universitet og Høgskolen i Sør-Trøndelag (1995–2001). 

Kjerkol hadde, etter videregående skole, et opphold i Frankrike som au pair. Hun arbeidet i flere år som fransklærer og miljøarbeider i Stjørdal kommune.

I 2025 ble hun styremedlem i kryptobørsen Norwegian Block Exchange.

 Politisk arbeid 
Kjerkol ble første gang valgt inn i Stjørdal kommunestyre i 1995. I 2003 ble hun også medlem av Nord-Trøndelag fylkesting. Hun var Arbeiderpartiets ordførerkandidat i Stjørdal i 2007, så leder for både partiets kommunestyregruppe og fylkestingsgruppe. Hun har også skjøttet en rekke andre kommunale og fylkeskommunale verv.

I 2009 ble hun ansatt som næringspolitisk rådgiver i Allskog, men ble høsten samme år utnevnt til fylkesråd for regional utvikling i Nord-Trøndelag. Fra 2011 til 2013 var Kjerkol fylkesrådsleder i et samarbeid mellom Arbeiderpartiet, Høyre og Kristelig Folkeparti.

I 2009 ble hun medlem av Arbeiderpartiets sentralstyre.

Kjerkol var vararepresentant til Stortinget fra Nord-Trøndelag i periodene 2005–2009 og 2009–2013. I 2013 ble hun stortingsrepresentant. Hun var medlem av Stortingets transport- og kommunikasjonskomité fra 2013 til 2015 og Stortingets helse- og omsorgskomité fra 2015 til 2021.

I august 2020 ble Kjerkol valgt til leder i Trøndelag Arbeiderparti. Hun varslet i januar 2025 at hun ikke ønsker å fortsette som leder etter fylkesårsmøtet i mars 2025.

30. november 2024 tapte Kjerkol kampen om førsteplassen på Arbeiderpartiets liste i Nord-Trøndelag til stortingsvalget i 2025.

 Regjering 
Kjerkol ble helse- og omsorgsminister ved tiltredelsen av Jonas Gahr Støres regjering 14. oktober 2021.

Kjerkol avla i 2021 en masteroppgave, som hun skrev sammen med en medstudent, i kunnskapsledelse ved Nord universitet. I januar 2024 fant VG en rekke tekstlikheter med andre akademiske tekster.«Master­oppgaven til helse­minister Kjerkol: Flere tekst­likheter», VG, 20. januar 2024«Kjerkol om masteroppgaven: − Det burde ikke skjedd», VG, 21. januar 2024 Klagenemnda ved Nord universitet avsluttet sin behandling av fuskesaken på et møte 10. april, hvor de vedtok å underkjenne masteroppgaven.«Kjerkols oppgave underkjennes», NRK, 11. april 2024 Hennes avgang som helse- og omsorgsminister ble meldt av statsministeren på en pressekonferanse samme uke. Den 19. april 2024 ble hun gitt avskjed i nåde.

Kjerkol klaget til Felles klagenemnd, som opprettholdt konklusjonen til Nemnda for studentsaker ved Nord universitet.

 Referanser 

 Eksterne lenker 





Kategori:Norske helseministre
Kategori:Ap-statsråder
Kategori:Statsråder i Regjeringen Støre
Kategori:Stortingsrepresentanter fra Ap
Kategori:Stortingsrepresentanter for Nord-Trøndelag
Kategori:Stortingsrepresentanter 2013–2017
Kategori:Stortingsrepresentanter 2017–2021
Kategori:Stortingsrepresentanter 2021–2025
Kategori:Au pairer
Kategori:Fylkesråder i Nord-Trøndelag
Kategori:Lokalpolitikere i Stjørdal
Kategori:Ap-politikere i Nord-Trøndelag
Kategori:Personer fra Stjørdal kommune
Kategori:Norske miljøarbeidere
Kategori:Norske kommunikasjonsfolk
Kategori:Personer tilknyttet First House